b'\n_START_ARTICLE_\nPitsbergas\n_START_SECTION_\nIstorija\n_START_PARAGRAPH_\n1754\xc2\xa0m. dabartinio Pitsbergo teritorijoje i\xc5\xa1 Kvebeko atvyk\xc4\x99 pranc\xc5\xabzai \xc4\xafk\xc5\xabr\xc4\x97 gyvenviet\xc4\x99 Fort Duquesne. 1758\xc2\xa0m. gyvenviet\xc4\x99 u\xc5\xbe\xc4\x97m\xc4\x99 britai, j\xc4\x85 pavadino Jungtin\xc4\x97s Karalyst\xc4\x97s Bendruomeni\xc5\xb3 r\xc5\xabm\xc5\xb3 lyderio Viljamo Pito vyresniojo garbei Pitsbergu. D\xc4\x97l 1812\xc2\xa0m. vykusio tarp JAV ir Jungtin\xc4\x97s Karalyst\xc4\x97s karo, \xc4\xaf Pitsberg\xc4\x85 beveik nebebuvo \xc4\xafve\xc5\xbeamos prek\xc4\x97s. Tai paskatino pramon\xc4\x97s pl\xc4\x97tr\xc4\x85 vietov\xc4\x97je. 1816\xc2\xa0m. gyvenviet\xc4\x97 gavo miesto teises. 1845\xc2\xa0m. miest\xc4\x85 nuniokojo gaisras, ta\xc4\x8diau Pitsbergas buvo greitai atstatytas. Per XIX a. d\xc4\x97l labai spar\xc4\x8diai i\xc5\xa1sipl\xc4\x97tusios plieno, alavo, bronzos ir kitos pramon\xc4\x97s bei laiv\xc5\xb3 statybos miestas smarkiai i\xc5\xa1augo. Did\xc5\xbei\xc4\x85j\xc4\x85 dal\xc4\xaf nauj\xc5\xb3 gyventoj\xc5\xb3 sudar\xc4\x97 imigrantai i\xc5\xa1 Vidurio ir Ryt\xc5\xb3 Europos valstybi\xc5\xb3. Jau 1911\xc2\xa0m. Pitsbergas tapo a\xc5\xa1untuoju pagal dyd\xc4\xaf JAV miestu. XX a. a\xc5\xa1tuntajame ir devintajame de\xc5\xa1imtme\xc4\x8diais buvo u\xc5\xbedaryta daug plieno lydymo \xc4\xafmoni\xc5\xb3, suma\xc5\xbe\xc4\x97jo miesto gyventoj\xc5\xb3 skai\xc4\x8dius. Nuo XX a. antros pus\xc4\x97s mieste realizuojamas vadinamasis Atgimimo projektas, kuriuo siekiama pagerinti gyvenamosios aplinkos s\xc4\x85lygas gyventojams. Pitsberge i\xc5\xa1sipl\xc4\x97t\xc4\x97 auk\xc5\xa1t\xc5\xb3j\xc5\xb3 technologij\xc5\xb3, medicinos, turizmo verslai.\n_START_SECTION_\nEkonomika\n_START_PARAGRAPH_\nPitsbergo ir jo priemies\xc4\x8diuose XIX a. buvo itin i\xc5\xa1vystytos juodosios metalurgijos, plieno, stiklo ir da\xc5\xbe\xc5\xb3 pramon\xc4\x97s \xc4\xafmon\xc4\x97s. XX a. pl\xc4\x97tojama branduolini\xc5\xb3 reaktori\xc5\xb3, elektronini\xc5\xb3 sistem\xc5\xb3 l\xc4\x97ktuvams ir povandeniniams laivams, chemijos, kokso chemijos gamyba. Mieste veikia daug bank\xc5\xb3 ir finans\xc5\xb3 sektoriaus \xc4\xafmoni\xc5\xb3, \xc5\xa1alia miesto kasama akmens anglis. Svarbus transporto mazgas\xc2\xa0\xe2\x80\x93 vienas did\xc5\xbeiausi\xc5\xb3 JAV upi\xc5\xb3 uostas, daugelio gele\xc5\xbeinkeli\xc5\xb3 ir automobili\xc5\xb3 keli\xc5\xb3 susikirtimo vieta. Veikia tarptautinis Pitsbergo oro uostas.\n_START_SECTION_\n\xc5\xa0vietimas\n_START_PARAGRAPH_\nPitsbergas\xc2\xa0\xe2\x80\x93 reik\xc5\xa1mingas JAV \xc5\xa1vietimo centras. Mieste veikia 1787\xc2\xa0m. \xc4\xafsteigtas Pitsbergo universitetas, dar 6 privat\xc5\xabs universitetai, dvi teologijos seminarijos, Pitsbergo Carnegie mokslo centras, meno muziejus ir biblioteka. Pitsberge yra antras pagal auk\xc5\xa1t\xc4\xaf pasaulyje auk\xc5\xa1tosios mokyklos bok\xc5\xa1tas (Cathedral of Learning), priklausantis Pitsbergo universitetui (University of Pittsburgh).\n_START_SECTION_\nLietuviai\n_START_PARAGRAPH_\nPirmieji lietuviai Pitsberge apsigyveno XIX a. pabaigoje. 1888\xc2\xa0m. mieste buvo \xc4\xafkurta \xc5\xa0v. Kazimiero draugija, o 1893\xc2\xa0m.\xc2\xa0\xe2\x80\x93 to pat vardo lietuvi\xc5\xa1ka parapija, 1902\xc2\xa0m.\xc2\xa0\xe2\x80\x93 ir parapijos mokykla. 1902\xc2\xa0m. lietuvi\xc5\xa1ka \xc5\xa0v. Kazimiero ba\xc5\xbeny\xc4\x8dia buvo rekonstruota, tapo dvibok\xc5\xa1te. 1919\xc2\xa0m. \xc4\xafsteigtos lietuvi\xc5\xa1kos kapin\xc4\x97s. 1934\xc2\xa0m. \xc4\xafkurta auk\xc5\xa1tesnioji mokykla. Pirmoje XX a. pus\xc4\x97je Pitsberge susik\xc5\xabr\xc4\x97 daug lietuvi\xc5\xa1k\xc5\xb3 verslo, mokslo, \xc5\xa1alpos ir politini\xc5\xb3 organizacij\xc5\xb3, leid\xc5\xbeiama lietuvi\xc5\xa1ka periodin\xc4\x97 spauda (Ateitis, \xc5\xa0vyturys, Floridos lietuviai, Dilg\xc4\x97l\xc4\x97s, Lietuvi\xc5\xb3 \xc5\xbeinios). Nuo 1932\xc2\xa0m. lietuvi\xc5\xb3 kalba transliuojamos radijo laidos. 1909\xe2\x80\x931952 metais Pitsberge veik\xc4\x97 lietuvi\xc5\xa1kas bankas (angl. Polithania State Bank). 1930\xc2\xa0m. mieste gyveno apie 7700, 1975\xc2\xa0m.\xc2\xa0\xe2\x80\x93 apie 6300 lietuvi\xc5\xb3.\n_START_SECTION_\nSportas\n_START_PARAGRAPH_\nMieste reziduoja kelios profesionalios sporto komandos: Nacionalin\xc4\x97s ledo ritulio lygos lyderis Pitsbergo \xe2\x80\x9ePenguins\xe2\x80\x9c (joje \xc5\xbeaid\xc4\x97 ir Darius Kasparaitis), beisbolo Pitsbergo \xe2\x80\x9ePirates\xe2\x80\x9c ir amerikieti\xc5\xa1kojo futbolo Pitsbergo \xe2\x80\x9eSteelers\xe2\x80\x9c. Rengiama daug kit\xc5\xb3 sporto \xc5\xa1ak\xc5\xb3 var\xc5\xbeyb\xc5\xb3, tarp j\xc5\xb3 ir Pitsbergo maratonas, veikia 19 sporto \xc5\xa1ak\xc5\xb3 jungiantis Universiteto sporto klubas Pitsbergo \xe2\x80\x9ePanthers\xe2\x80\x9c.'